La Gestora Cultural de l'Ajuntament d'Alboraia, premiada com a referent i model de bones pràctiques en l'escena valenciana
15 de novembre de 2022

AVETID, l'Associació d'Empreses d'Arts Escèniques del País Valencià, ha premiat a Encarna Dolz, Gestora Cultural de l'Ajuntament d'Alboraia pel seu esforç i dedicació a l'escena valenciana. L'entitat ha reconegut, així, "tota la seua passió i amor que bolca en el seu treball", com expliquen des de l'organització, durant el lliurament dels guardons d'enguany.

A la cita, celebrada ahir dilluns, 14 de novembre, a la Sala Off de València, ha acudit també el regidor de Cultura, Manuel Andreu, qui va acompanyar a Encarna Dolz a recollir el premi que la situa com a "referent i model de bones pràctiques" en l'àmbit cultural valencià. Manuel Andreu ha aplaudit el premi, destacant que Alboraia "està orgullosa de la nostra gestora cultural i de la programació cultural municipal tan potent en la qual és partícip".

La Gestora Cultural de l'Ajuntament d'Alboraia comparteix llista amb la revista cultural 'Verlanga', Produccions Scura, Roberto Hoyo o Empar Ferrer, entre altres guardonats en els premis AVETID 2022.